Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum, il-Kummissjoni Ewropea introduċiet reviżjonijiet ta' żewġ settijiet ta' regoli tal-UE biex issaħħaħ id-drittijiet tal-konsumatur f'dinja mfassla mill-ġdid mid-diġitalizzazzjoni u l-pandemija tal-COVID-19. Il-Kummissjoni qed issaħħaħ ix-xibka tagħha ta' sigurtà għall-konsumaturi tal-UE, pereżempju billi tassigura li prodotti perikolużi jkunu rtirati mis-suq jew li l-offerti tal-kreditu jkunu ppreżentati lill-konsumatur b'mod ċar, u li faċilment jistgħu jinqraw minn apparati diġitali. Il-proposta taġġorna kemm id-Direttiva dwar is-Sigurtà Ġenerali tal-Prodotti eżistenti kif ukoll ir-regoli tal-UE dwar il-kreditu tal-konsumatur biex ikunu mħarsa l-konsumaturi. Věra Jourová, il-Viċi President għall-Valuri u t-Trasparenza, qalet: “Il-konsumaturi iħabbtu wiċċhom ma' bosta sfidi, speċjalment fid-dinja diġitali li rrivoluzzjonaw ix-xiri, is-servizzi jew is-swieq finanzjarji. Din hija r-raġuni għaliex qed nintensifikaw il-protezzjoni tal-konsumatur fuq żewġ fronti: qed nagħmluha iktar faċli għall-konsumaturi biex jevitaw ir-riskji marbuta mal-kreditu u qed nagħmlu regoli iktar b'saħħithom għas-sigurtà tal-prodotti. Il-protezzjoni se tqiegħed iktar responsabbiltà min hu involut fis-suq u se tagħmilha iktar diffiċli għal min għandu intenzjonijiet ħżiena li jinħeba wara diskors legali kkomplikat.” Didier Reynders, il-Kummissarju għall-Ġustizzja, qal: “Il-kriżi tal-COVID-19 kellha impatt fuq il-konsumaturi b'diversi modi u ħafna ħabbtu wiċċhom ma' diffikultajiet finanzjarji. Id-diġitilazzjoni li sfat aċċellerata mill-pandemija, twassal għal żieda fix-xiri online u qegħda tbiddel b'mod profond is-settur finanzjarju. Huwa d-dmir tagħna li nħarsu lill-konsumaturi, b'mod partikolari, dawk l-aktar vulnerabbli. Bir-reviżjoni tagħna tar-regoli eżistenti tal-UE dwar il-kreditu għall-konsumatur u s-sigurtà ġenerali tal-prodotti, dan huwa eżattament dak li qed nagħmlu!” Il-bejgħ online baqa' jiżdied f'dawn l-aħħar 20 sena u fl-2020, 71 % tal-konsumaturi xtraw online, ħafna drabi xtraw prodotti tat-teknoloġija ġdida. Minn earplugs bla fili u purifikaturi tal-arja sa consoles tal-logħob – is-suq għall-gadgets teknoloġiċi huwa vast. Ir-Regolament dwar is-Sigurtà Ġenerali tal-Prodotti se jittratta r-riskji marbuta ma' dawn il-prodotti tat-teknoloġija ġdida, bħala ma huma r-riskji taċ-ċibersigurtà, u lix-xiri online billi se jintroduċi regoli għas-sigurtà tal-prodotti għas-swieq online. Huwa se jassigura li l-prodotti kollha li jaslu għand il-konsumaturi tal-UE, permezz ta' swieq online jew mingħand il-ħanut tal-viċin, ikunu siguri, sew jekk ikunu ġejjin mill-UE sew jekk minn barra l-UE. Ir-Regolament il-ġdid se jassigura li s-swieq iwettqu d-dmirijiet tagħhom biex il-konsumaturi ma jispiċċawx bi prodotti perikolużi f'idejhom. Ir-reviżjoni tad-Direttiva dwar il-Kreditu tal-Konsumatur tistipula li l-informazzjoni marbuta mal-krediti trid tkun ippreżentata b'mod ċar, adattata għall-apparati diġitali biex il-konsumatur jifhem għal xiex ikun qed jiffirma. Barra minn hekk, id-Direttiva se ttejjeb ir-regoli li bihom l-affidabbiltà finanzjarja, jiġifieri jekk il-konsumatur ikunx jista' jħallas lura l-kreditu jew le, tkun valutata. Dan isir biex tkun evitata l-kwistjoni ta' dejn eċċessiv. Ir-regolament se jitlob lill-Istati Membri biex imexxu 'l quddiem l-edukazzjoni finanzjarja u biex jassiguraw li pariri dwar id-dejn jkunu disponibbli għall-konsumaturi. Il-passi li jmiss Il-proposti tal-Kummissjoni issa se jkunu diskussi mill-Kunsill u l-Parlament. Kuntest Ir-Regolament dwar is-Sigurtà Ġenerali tal-Prodotti Id-Direttiva dwar is-Sigurtà Ġenerali tal-Prodotti, fis-seħħ mill-2001, tassigura li prodotti siguri biss jinbiegħu fis-suq uniku tal-UE. Madankollu, xorta għadhom jiċċirkolaw bosta prodotti mhux siguri fis-suq tal-UE, li qed joħolqu ambjent inġust għan-negozji u prezz għoli għas-soċjetà u l-konsumaturi. Barra minn hekk, ir-regoli jeħtieġ li jkunu aġġornati biex jittrattaw l-isfidi marbuta mat-teknoloġiji ġodda u l-bejgħ online. Id-Direttiva dwar il-Kreditu għall-Konsumatur Id-Direttiva 2008/48/KE dwar kuntratti ta' kreditu għall-konsumatur stabbiliet qafas armonizzat tal-UE għall-kreditu tal-konsumatur u pprovdiet qafas solidu għal aċċess ġust għall-kreditu għall-konsumaturi Ewropej. Madankollu, sa mid-dħul fis-seħħ tagħha fl-2008, id-diġitalizzazzjoni biddlet b'mod profond il-proċess tat-teħid tad-deċiżjonijiet u d-drawwiet tal-konsumaturi b'mod ġenerali. Ir-reviżjoni tal-lum għandha l-għan li tittratta dawn l-iżviluppi. Iż-żewġ proposti huma parti mill-Aġenda Ġdida tal-Konsumatur, imnedija s-sena li għaddiet, bil-għan li jiġi aġġornat il-qafas strateġiku ġenerali tal-politika tal-konsumatur tal-UE. Għal aktar informazzjoni: Id-Direttiva 2001/95/EC dwar is-sigurtà ġenerali tal-prodotti (GPSD): Id-Direttiva 2008/48/KE dwar ftehim ta' kreditu għall-konsumatur Skeda ta' Informazzjoni dwar is-Sigurtà Ġenerali tal-Prodotti Skeda ta' Informazzjoni dwar il-Kreditu tal-Konsumatur In-Network taċ-Ċentri Ewropej tal-Konsumaturi Safety Gate